Covid-19-statistieke: Positiwiteitskoers styg weer effeArgieffoto bloot ter illustrasie. (Foto: Unsplash) Die Nasionale Instituut vir Oordraagbare Siektes (Nios) sê 2 111 nuwe gevalle van die koronavirus is aangemeld, wat ’n positiwiteitskoers van 8,4% verteenwoordig. Dié koers is effens hoër vergeleke met die vorige verslag. Die sewedaggemiddeld staan tans op 7,8%, net-net hoër as die gemiddelde 7,7% van die vorige dag. Nog 127 sterftes is intussen aangemeld, waarvan drie in die afgelope 24 tot 48 uur plaasgevind het. Die departement van gesondheid het gesê weens ŉ voortgesette oudit kan daar ŉ agterstand wees in die aantal sterftes wat aangemeld is. Die land se dodetal staan nou op 99 145, met minstens 3 669 671 mense in Suid-Afrika wat in dié stadium reeds Covid-19 opgedoen het. Wat hospitalisasies betref, is nog 73 Covid-19-pasiënte sedert die vorige verslag in ’n hospitaal in Suid-Afrika opgeneem. Altesame 3 028 pasiënte word tans vir Covid-19 in die hospitaal behandel. Die meeste nuwe gevalle is in Gauteng (37%) en die Wes-Kaap (24%) aangemeld, gevolg deur KwaZulu-Natal (17%). Daar is tans 34 023 aktiewe gevalle van Covid-19 in Suid-Afrika en tot dusver het 3 536 503 mense van die virus herstel. Meer as 31,4 miljoen inentings is tot dusver gedoen.